《胡氏杀虎歌》
金朝·徐世隆

滨州浡海县，兵籍有刘平。其妻曰胡氏，艰险常同经。

起赴零阳戍，仍辇两儿行。暮宿沙河岸，忽闻啸风声。

一虎蹲其间，视平若孩婴。吞臂曳之去，胡氏跃且惊。

走逐十馀步，掣足与虎争。急呼儿取刀，屠虎肝肠倾。

虎毙平脱口，扶归季阳城。一支骨已碎，三日目乃瞑。

夫殁入黄泉，妇哭入青冥。风云变黯澹，禽鸟为悲鸣。

帅府取皋比，列状达省庭。庭庭状其义，复户仍免征。

旌表见国政，激劝通人情。大哉夫妇恩，直与生死并。

死同葬虎腹，生同食虎羹。谁谓荆钗辈，乃有如此英。

班班古列女，好事多丹青。宜将杀虎传，题编家家屏。

作者简介：徐世隆（1206—1285），字威卿，陈州西华人。生于金章宗泰和六年，卒于元世祖至元二十二年，年八十岁。弱冠，登金正大四年进士第，辟为县令。统元年，擢燕京等路宣抚使，世隆以新民善俗为务。至元元年，迁翰林侍讲学士，兼太常卿，朝廷大政谘访而后行，诏命典册多出其手。九年，乞补外，佩虎符，为东昌路总管。二十二年，安童再入相，奏世隆虽老，尚可用。遣使召之，仍以老病辞，附奏便宜九事。赐田十顷。时年八十，卒。